Korvpalli MMi viimases veerandfinaalis sündis senise turniiri vaieldamatult suurim šokk-tulemus, kui Prantsusmaa koondis - jah ilma Tony Parkerita mängiv Prantsusmaa koondis - alistas kodupubliku toetust nautinud Hispaania staariarmaada 65:52. Alagrupis oli samade meeskondade kohtumine lõppenud mäletatavasti hispaanlaste 24-punktise võiduga.
Prantsusmaa oli pidevalt kergelt dikteerivamaks pooleks, asja otsustas lõplikult aga meeskonna noor mängujuht Thomas Heurtel, kes tegi seisul 55:52 (1:50 lõpuni) esmalt eduka läbimurde ja tabas seejärel ka kolmese. Sellega olid hispaanlased ka murtud ning lõpusireeni kõlades ilutsesid tablool prantslaste 65:52 võidunumbrid.
Boris Diaw viskas võitjate kasuks 15 ja Heurtel 13 punkti, Hispaania parim oli Pau Gasol 17 punkti ja 8 lauapalliga. Lauavõitluse võitis Prantsusmaa muuseas 50:28!
Poolfinaalis läheb Prantsusmaa vastamisi Serbiaga, teise finalisti selgitavad USA ja Leedu.